Liderul PSD Liviu Dragnea s-a plâns că în media îi sunt „hăituiți” copiii, dar și iubita și a cerut ca cei dragi lui să fie lăsați în pace, oferindu-se „să deconteze” el tot. În același timp, i-a adresat un avertisment direct lui Dan Andronic, somându-l „să termine cu mizeriile”.

„S-a tot vorbit în ultima perioadă despre ce se întâmplă pe Facebook, despre acțiuni, despre minciuni...Bineînțeles, și Codrin (Ștefănescu - n.r.) are dreptate: da, mi-am asumat rolul ăsta, să decontez tot. Nu-i ușor. Nu-i ușor să ai copiii hăituiți, fata cu care trăiești și pe care o iubesc... Și apropo, domnule Andronic (Dan Andronic - n.r.), termină cu mizeriile! Oprește-te la mine, lasă-mi oamenii pe care îi iubesc în pace! Dacă ești bărbat. Ceea ce nu cred”, a încheiat Liviu Dragnea în aplauzele audienței.

Presa tabloidă a scris că Liviu Dragnea s-ar fi despărțit de iubita lui, Irina Alexandra Tănase.

Liviu Dragnea s-a aflat duminică la Târgu Jiu, la conferința pentru alegeri a PSD Gorj.